Kommissionens forordning (EF) nr. 1253/2001

af 26. juni 2001

om ændring af forordning (EF) nr. 1227/2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår produktionskapacitet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), ændret ved forordning (EF) nr. 2826/2000(2), særlig artikel 15, og

ud fra følgende betragtninger:

(1) I artikel 16 og 17 i Kommissionens forordning (EF) nr. 1227/2000 af 31. maj 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår produktionskapacitet(3), ændret ved forordning (EF) nr. 784/2001(4), er der fastsat bestemmelser om finansiering af omstrukturerings- og omstillingsordningen.

(2) Ved Kommissionens beslutning 2000/503/EF af 25. juli 2000 om den vejledende fordeling af støttebeløb mellem medlemsstaterne for et bestemt antal hektar i forbindelse med omstrukturering og omstilling af vindyrkningsarealer i henhold til Rådets forordning (EF) nr. 1493/1999 for markedsåret 2000/01(5) blev støtten for regnskabsåret 2000/01 fordelt mellem medlemsstaterne.

(3) Ifølge bestemmelserne skal udgifter, der tildeles en medlemsstat, men som den faktisk ikke har afholdt pr. 30 juni, omfordeles til andre medlemsstater, der anmoder om disse beløb, og som pr. 30. juni faktisk har anvendt de beløb, som blev tildelt dem. Ifølge bestemmelserne skal den støtte, der tildeles en medlemsstat i de følgende regnskabsår, nedsættes, hvis den pågældende medlemsstat faktisk ikke afholder de udgifter, som blev tildelt den for indeværende regnskabsår.

(4) Nogle medlemsstater har haft problemer med at oprette og gennemføre omstrukturerings- og omstillingsordningen i det første år, hvor den anvendes. Hvis artikel 16 og 17 anvendes, vil det føre til alt for store nedskæringer af de beløb, som de pågældende medlemsstater kan anvende til omstrukturering og omstilling i indeværende og kommende regnskabsår. I andre medlemsstater har problemerne ikke været så store, men de har medført, at medlemsstaterne ikke kan anvende de tildelte beløb inden den 30. juni, men nok inden den 15. oktober.

(5) Som en overgangsordning for regnskabsåret 2000/01 bør det derfor være muligt inden for rimelige grænser at omfordele udgifter, der faktisk ikke er afholdt pr. nævnte dato, til medlemsstater, som faktisk ikke har anvendt de tildelte beløb pr. nævnte dato.

(6) Som en overgangsordning for regnskabsåret 2000/01 bør det også være muligt at omfordele udgifter, der faktisk ikke er afholdt pr. 30. juni 2001, til medlemsstater, som har anvendt en betydelig andel af de tildelte beløb, inden for de oprindeligt tildelte beløb.

(7) For at medlemsstaterne kan indgive de anmodninger, der er fastsat i denne forordning, bør den træde i kraft senest den 30. juni 2001.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

I artikel 17 i Kommissionens forordning (EF) nr. 1227/2000 indsættes: "8. For regnskabsåret 2000/01 gælder følgende:

a) en medlemsstat, der i henhold til artikel 16, stk. 1, litra a), meddeler Kommissionen et beløb på under 75 % af det støttebeløb, der blev tildelt medlemsstaten ved Kommissionens beslutning 2000/503/EF(6), kan senest den 30. juni sende Kommissionen en anmodning om efterfølgende finansiering af udgifter i regnskabsåret 2000/01 ud over det beløb, der blev meddelt Kommissionen i henhold til artikel 16, stk. 1, litra a)

b) en medlemsstats anmodning i henhold til dette stykkes litra a) accepteres, for så vidt summen af det accepterede beløb og det beløb, der blev meddelt i henhold til artikel 16, stk. 1, litra a), ikke overstiger 75 % af det samlede støttebeløb, der blev tildelt medlemsstaten ved beslutning 2000/503/EF. Kommissionen meddeler snarest muligt efter den 30. juni medlemsstaterne, i hvilket omfang deres anmodninger er blevet accepteret

c) en medlemsstat, der i henhold til artikel 16, stk. 1, litra a), meddeler Kommissionen et beløb på mellem 75 og 100 % af det støttebeløb, der blev tildelt medlemsstaten ved beslutning 2000/503/EF, kan senest den 30. juni sende Kommissionen en anmodning om efterfølgende finansiering af udgifter i regnskabsåret 2000/01 ud over det beløb, der blev meddelt Kommissionen i henhold til artikel 16, stk. 1, litra a)

d) en medlemsstats anmodning i henhold til dette stykkes litra a) accepteres, for så vidt summen af det accepterede beløb og det beløb, der blev meddelt i henhold til artikel 16, stk. 1, litra a), ikke overstiger det samlede støttebeløb, der blev tildelt medlemsstaten ved beslutning 2000/503/EF. Kommissionen meddeler snarest muligt efter den 30. juni medlemsstaterne, i hvilket omfang deres anmodninger er blevet accepteret

e) som undtagelse fra stk. 2 godkendes anmodninger, der fremsendes af medlemsstaterne i henhold til artikel 16, stk. 1, litra a), på pro rata-basis under anvendelse af det beløb, der er til rådighed efter fradrag for alle medlemsstater af summen af de beløb, der er meddelt i henhold til artikel 16, stk. 1, litra a), og de beløb, som er accepteret i henhold til dette stykkes litra b) og d), fra det samlede beløb, der blev tildelt medlemsstaterne ved beslutning 2000/53/EF. Kommissionen meddeler snarest muligt efter den 30. juni medlemsstaterne, i hvilket omfang deres anmodninger er blevet accepteret."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. juni 2001.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EFT L 328 af 23.12.2000, s. 2.

(3) EFT L 143 af 16.6.2000, s. 1.

(4) EFT L 113 af 24.4.2001, s. 4.

(5) EFT L 201 af 9.8.2000, s. 4.

(6) EFT L 201 af 9.8.2000, s. 4.